Hof sê oor Molefe se appèlaansoekBrian Molefe. Foto: ANA Die hooggeregshof in Pretoria het Dinsdag uitspraak gelewer in Brian Molefe se appèlaansoek teen die bevinding oor sy heraanstelling en pensioenuitbetaling. Die hof het Molefe, voormalige hoof van Eskom, se aansoek met koste van die hand gewys. Adv. Arnold Subel SC, namens Molefe, het vroeër aangevoer sy kliënt meen dat die hof gefouteer het in sy vorige uitspraak en dat daar ŉ groot moontlikheid is dat ŉ ander hof tot ŉ ander beslissing sal kom. Molefe het versoek om die appèlhof in Bloemfontein te nader. Die hof het egter beslis dat ŉ ander hof nie ŉ ander bevinding sal maak nie. Molefe het op 31 Januarie sy aansoek om verlof tot appèl ingedien ten einde die hofbevinding teen hom te laat omkeer. Die bevinding was dat hy die geld wat hy reeds deur ŉ onregmatige pensioenuitbetaling van die kragvoorsiener ontvang het, moet terugbetaal. Dié hofuitspraak wat op 25 Januarie gelewer is, het beslis dat sy heraanstelling en pensioenuitbetaling van sowat R11 miljoen onregmatig was. Die hooggeregshof in Pretoria het beslis Molefe is nie geregtig op enige pensioenvoordele van die kragvoorsiener nie en moet daarom die geld terugbetaal wat hy reeds ontvang het van die R30,1 miljoen-pensioenuitbetaling wat aan hom toegeken is. “Ons het tot die gevolgtrekking gekom dat die heraanstelling van mnr. Molefe as die groep- uitvoerende hoof by Eskom strydig met die wet en dus ongeldig is en gevolglik ter syde gestel moet word,” het regter Elias Matojane uit die uitspraak van ŉ volbank hooggeregshofregters voorgelees. “Ons het ook bevind mnr. Molefe was nooit geregtig om enige pensioenvoordeel van die Eskom-pensioenfonds te ontvang nie, en enige betaling wat as deel van hierdie voordele gemaak is, was onwettig.” Die vakbond Solidariteit en politieke partye het die hof genader om te versoek dat Molefe se pensioenuitbetaling ter syde gestel word. Solidariteit het ook Molefe se appèlaansoek teengestaan en versoek dat dit met koste van die hand gewys word. Dirk Hermann, bestuurshoof van Solidariteit, het Molefe as ŉ “belastingplunderaar” beskryf. “Hy is nie veronderstel om dit in die hof te verdedig nie. Hy moet sy kop in skaamte laat sak en Suid-Afrika om verskoning vra. Hy doen die teenoorgestelde en probeer sy onregmatige optrede verdedig.” Solidariteit het reeds strafregtelike klagte teen Molefe en die voormalige voorsitter van Eskom, Ben Ngubane, gelê en wag vir verdere optrede deur die Valke en die Nasionale Vervolgingsgesag.